[pic] | EUROOPAN YHTEISÖJEN KOMISSIO |

Bryssel 10.7.2008

KOM(2008) 445 lopullinen

Ehdotus:

NEUVOSTON PÄÄTÖS

Euroopan yhteisön ja sen jäsenvaltioiden sekä Keski-Afrikan ensivaiheen talouskumppanuussopimuksen allekirjoittamisesta ja sen väliaikaisesta soveltamisesta

(komission esittämä)

PERUSTELUT

Liitteenä oleva ehdotus muodostaa säädöksen Euroopan yhteisön ja sen jäsenvaltioiden sekä Keski-Afrikan[1] ensivaiheen talouskumppanuussopimuksen allekirjoittamiseksi ja väliaikaiseksi soveltamiseksi:

ehdotus neuvoston päätökseksi ensivaiheen talouskumppanuussopimuksen allekirjoittamisesta ja sen väliaikaisesta soveltamisesta.

Kuten neuvostolle ja Euroopan parlamentille osoitetussa ja 23. lokakuuta 2007 päivätyssä tiedonannossa ilmoitettiin – ja koska ei ollut mahdollista tehdä täyttä talouskumppanuussopimusta koko Keski-Afrikan alueen[2] kanssa ennen vuoden 2007 loppua – tämä ensivaiheen talouskumppanuussopimus on neuvoteltu, jotta vältettäisiin kaupan häiriintyminen Keski-Afrikan, joka koostuu ensivaiheen talouskumppanuussopimuksessa toistaiseksi Kamerunista, ja Euroopan yhteisön välillä odotettaessa kattavan talouskumppanuussopimuksen tekemistä koko Keski-Afrikan alueen kanssa. Kun tämä ensivaiheen talouskumppanuussopimus oli parafoitu 17. joulukuuta 2007, Kamerun lisättiin niiden maiden luetteloon, jotka hyötyvät 20. joulukuuta 2007 annetussa neuvoston asetuksessa (EY) N:o 1528/2007 vahvistetusta talouskumppanuussopimuksen kauppajärjestelmästä. Asetuksessa säädetään talouskumppanuussopimuksen kauppajärjestelmän soveltamisesta ennakkoon. Näin varmistettiin, ettei kaupankäynti häiriintynyt Kamerunin osalta, kun Cotonoun sopimuksen liitteessä V vahvistettujen kauppaa koskevien määräysten ja niitä koskevan Maailman kauppajärjestön (WTO) poikkeusluvan voimassaolo päättyi 31. joulukuuta 2007.

Vähiten kehittyneinä maina (LDC-maat) kaikki muut Keski-Afrikan maat Gabonia ja Kongon tasavaltaa lukuun ottamatta ovat hyötyneet ”Kaikki paitsi aseet” -aloitteesta (EBA) 1. tammikuuta 2008 alkaen. Tämä järjestelmä vastaa suurin piirtein Cotonoun siirtymäajan kauppajärjestelmää eikä sen vuoksi aiheuta häiriöitä niiden kauppaan Euroopan yhteisön kanssa. Gabonia ja Kongon tasavaltaa koskee yleinen tullietuusjärjestelmä 1. tammikuuta 2008 alkaen, mutta niille tarjottiin mahdollisuutta liittyä ensivaiheen talouskumppanuussopimukseen. Tähän mennessä ne eivät ole päättäneet tehdä niin.

Ensivaiheen talouskumppanuussopimus sisältää määräyksiä, jotka koskevat tavarakauppaa, eli tulliasioita ja muita toimenpiteitä kuin tariffitoimenpiteitä, kaupan suojatoimia, tullimenettelyjen ja kaupan helpottamista, kaupan teknisiä esteitä, terveys- ja kasvinsuojelutoimia, metsätalouden hallintoa ja metsään liittyvien tuotteiden kauppaa. Se sisältää myös kehitysyhteistyötä koskevia määräyksiä, joissa vahvistetaan ensisijaiset toimintakohteet sen täytäntöönpanoa varten. Ensivaiheen talouskumppanuussopimuksessa asetetaan puitteet kehitysyhteistyölle, jonka tarkoituksena on vahvistaa Keski-Afrikan kansallisia talouksia ja niiden kapasiteettia. Siinä mainitaan myös komission ja jäsenvaltioiden aikomus antaa panoksensa aluekehitysrahastoon.

Neuvottelut täysimittaisesta talouskumppanuussopimuksesta kaikkien Keski-Afrikan valtioiden kanssa jatkuvat johdonmukaisesti niiden neuvotteluohjeiden kanssa, jotka neuvosto antoi 12. kesäkuuta 2002 AKT-valtioiden kanssa tehtäviä talouskumppanuussopimuksia varten. Kamerunin parafoiman ensivaiheen talouskumppanuussopimuksen on tarkoitus olla käytettävissä koko alueella. Sitä laajennetaan täysimittaista talouskumppanuussopimusta koskevien, vuonna 2008 saavutettujen tulosten mukaisesti. Siinä ennakoidaan sen vuoksi neuvottelujen jatkumista alueellisella tasolla siltä osin kuin on kyse vahvistamisesta, palveluista ja sähköisestä kaupankäynnistä ja kauppaan liittyvistä säännöistä.

Ensivaiheen talouskumppanuussopimuksen voimaantuloa odotettaessa siinä määrätään sen väliaikaisesta soveltamisesta.

Komissio on arvioinut neuvottelujen tulokset tyydyttäviksi ja neuvoston neuvotteluohjeiden mukaisiksi ja pyytää neuvostoa

- antamaan valtuudet allekirjoittaa Euroopan yhteisön puolesta ensivaiheen talouskumppanuussopimus Keski-Afrikan kanssa

- hyväksymään ensivaiheen talouskumppanuussopimuksen väliaikaisen soveltamisen odotettaessa sen voimaantuloa.

- Ehdotus:

NEUVOSTON PÄÄTÖS

Euroopan yhteisön ja sen jäsenvaltioiden sekä Keski-Afrikan ensivaiheen talouskumppanuussopimuksen allekirjoittamisesta ja sen väliaikaisesta soveltamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 ja 181 artiklan yhdessä 300 artiklan 2 kohdan ensimmäisen alakohdan ensimmäisen virkkeen kanssa,

ottaa huomioon komission ehdotuksen[3]

sekä katsoo seuraavaa:

(1) Neuvosto valtuutti 12 päivänä kesäkuuta 2002 komission avaamaan neuvottelut talouskumppanuussopimuksista AKT-maiden kanssa.

(2) Nämä neuvottelut ensivaiheen talouskumppanuussopimuksesta on saatettu päätökseen, ja Euroopan yhteisön ja sen jäsenvaltioiden sekä Keski-Afrikan (joka koostuu Kamerunista) ensivaiheen talouskumppanuussopimus parafoitiin 17 päivänä joulukuuta 2007.

(3) Euroopan yhteisön ja sen jäsenvaltioiden ja Keski-Afrikan ensivaiheen talouskumppanuussopimuksen 98 artiklan 4 kohdassa määrätään sen väliaikaisesta soveltamisesta odotettaessa sen voimaantuloa.

(4) Ensivaiheen talouskumppanuussopimus olisi allekirjoitettava yhteisön puolesta, ja sitä olisi sovellettava väliaikaisesti, sillä edellytyksellä, että sopimus myöhemmin tehdään,

ON PÄÄTTÄNYT SEURAAVAA:

1 artikla

Hyväksytään yhteisön puolesta Euroopan yhteisön ja sen jäsenvaltioiden sekä Keski-Afrikan ensivaiheen talouskumppanuussopimuksen allekirjoittaminen, sillä edellytyksellä, että neuvosto tekee päätöksen mainitun ensivaiheen talouskumppanuussopimuksen tekemisestä.

Ensivaiheen talouskumppanuussopimuksen teksti on tämän päätöksen liitteenä.

2 artikla

Neuvoston puheenjohtaja oikeutetaan nimeämään henkilö(t), jolla (joilla) on valtuudet allekirjoittaa ensivaiheen talouskumppanuussopimus Euroopan yhteisön puolesta, sillä edellytyksellä, että sopimus tehdään.

3 artikla

Ensivaiheen talouskumppanuussopimusta sovelletaan väliaikaisesti siten kuin sopimuksen 98 artiklan 4 kohdassa määrätään, kunnes tämän ensivaiheen talouskumppanuussopimuksen tekemistä varten tarvittavat menettelyt on saatettu päätökseen. Komissio julkaisee ilmoituksen, jossa annetaan tieto väliaikaisen soveltamisen päivämäärästä.

Tehty Brysselissä […]

Neuvoston puolesta

Puheenjohtaja […]

YKSINOMAAN TALOUSARVION TULOPUOLEEN VAIKUTTAVAAN SÄÄDÖKSEEN LIITTYVÄ RAHOITUSSELVITYS

1. EHDOTUKSEN NIMI:

NEUVOSTON PÄÄTÖS Euroopan yhteisön ja sen jäsenvaltioiden sekä Keski-Afrikan ensivaiheen talouskumppanuussopimuksen allekirjoittamisesta ja sen väliaikaisesta soveltamisesta

2. BUDJETTIKOHDAT:

Luku ja momentti: 12/20

Kyseiseksi vuodeksi budjetoitu määrä: 16 431 900 000 (vuoden 2008 alustava talousarvioesitys)

3. RAHOITUSVAIKUTUKSET

( Ehdotuksella ei ole rahoitusvaikutuksia

( Ehdotuksella ei ole rahoitusvaikutuksia menoihin, mutta sillä on seuraavat rahoitusvaikutukset tuloihin:

4. PETOSTENTORJUNTA

Yhteisöjen taloudellisten etujen suojaamiseksi petoksia ja muita väärinkäytöksiä vastaan komissio voi suorittaa paikalla valvontaa ja tarkastuksia ensivaiheen talouskumppanuussopimuksen 26 artiklan mukaisesti. Euroopan petostentorjuntavirasto (OLAF) tekee tarvittaessa tutkimuksia, ja niihin sovelletaan Euroopan parlamentin ja neuvoston asetusta (EY) N:o 1073/1999. Komissio suorittaa säännöllisesti asiakirjoihin perustuvia ja paikalla tehtäviä tarkastuksia.

5. MUITA HUOMAUTUKSIA

Kaikki jäljellä olevat tullitariffit tuotteille, jotka ovat peräisin niiltä AKT-alueilta tai niistä AKT-valtioista, jotka saattoivat päätökseen neuvottelut talouskumppanuussopimuksista tai sopimuksista, joihin on sisällytetty WTO:n mukaiset kauppajärjestelyt, poistettiin neuvoston asetuksen (EY) N:o 1528/2007 hyväksymisen myötä. Sen vuoksi tähän ehdotukseen ei liity muita rahoitusvaikutuksia.

[1] Tässä vaiheessa ja tätä ensivaiheen talouskumppanuussopimusta varten Keski-Afrikka koostuu Kamerunista, joka on ainoa maa, joka on parafoinut sopimuksen tähän mennessä.

[2] Tämän alueen maat ovat Kamerun, Keski-Afrikan tasavalta, Tšad, Kongon demokraattinen tasavalta, Kongo, Päiväntasaajan Guinea, Gabon sekä São Tomé ja Príncipe.

[3] EUVL C […], […], s. […].